**BEKORING VAN PLATTELANDSE KERKE**

Philippe Menache, wat tesame met Darryl Earl David, meer as 153 Suid-Afrikaanse kerke in die platteland gefotografeer en in drie publikasies vervat het, is die spreker by die ledevergadering van die Noordwestak van die Genealogiese Genootskap van SA wat sal plaasvind op **Saterdag, 1 September** 2018 om **10:00** in die **Potchefstroomse Museum.**

Phillipe Menache wat gebore is in Antwerpen, België het in 1968 na Johannesburg verhuis. Om te ontsnap van die geroesemoes van die stad, het hy dikwels na plattelandse dorpies ontvlug waar die groot verskeidenheid argitektoniese style van plattelandse kerke hom opgeval het. Hy het 'n passie ontwikkel om die kerke te fotografeer.

Sy droom om 'n boek met foto’s van kerke uit te gee, is bewaarheid toe hy Darryl Earl David, die enigste lektor van Indiese afkoms wat Afrikaans op universiteitsvlak doseer, ontmoet het. Laasgenoemde het reeds vanaf 2000 'n passie gehad om kerke oor die lengte en breedte van Suid-Afrika te fotografeer.

Saam het hulle besluit om hul pragfoto’s van plattelandse kerke, met 'n kort beskrywing van elk, te boek te stel. Die boek getiteld: *“101 Country Churches of South Africa”* het in 2010 die lig gesien. Aangesien hulle gefassineer was deur die stille prag van kerkgeboue, het hulle slegs twee jaar na die verskyning van hul eerste boek besluit om 'n tweede boek met nog foto’s van kerkegeboue te publiseer. Die titel van die boek is: “*A Platteland Pilgrimage – 102 Country Churches of South Africa.*” In die boek bring hul ook hulde aan prominente argitekte wat talle kerkgeboue in Suid-Afrika ontwerp het. Hulle is onder andere Sir Herbert Baker (1862-1946), Charles Freeman (1833 – 1911) en Gerhard Moerdyk (1890 – 1958).

Philllipe het die volgende opmerking gemaak: “We are continuously distressed to witness the degree of degration and decay in both the architectural and environment heritages of some of the small towns and, occasionally, some of their church buildings.” Wat vir hom verblydend is, is dat van die verwaarloosde kerke opgeknap word en aangewend word vir ander doeleindes soos trou- en konferensielokale.

Om toeriste bloot te stel aan die ryke nalatenskap van verskeie argitekte en bouers van kerke, het hulle besluit om 'n derde fotoboek oor plattelandse kerke getiteld: “*Church Tourism in South Africa – A Travel Odyssey “* in 2015 die lig te laat sien.

Die publikasie bevat ook inligting van die argitek Wynand Hendrik Louw. Hy het in sy leeftyd meer as 90 kerkgeboue in Suid-Afrika ontwerp en word beskou as die eerste Afrikaansprekende argitek van Suid-Afrika.

Deur die drie fotoboeke die lig te laat sien, lewer beide Phillipe and Daryl n reuse bydrae tot die dokumentering van die kerkgeskiedenis van SA.